**Rūjienas novada domes priekšsēdētāja GUNTA GLADKINA**

**uzruna Ministru kabineta sēdē 15.10.2019.**

Esmu atkārtoti pie jums, lai vēlreiz atgādinātu par Rūjienas novada viedokli, kas līdz šim no VARAM ministra puses nav bijis sadzirdēts.

Saprotu, ka reforma kā neapgāžams tanks turpina savu gaitu.

Jūs esat tie, kuri ar saviem lēmumiem esat piekrituši mainīt Latvijas karti, kas reizē maina arī cilvēku dzīves, paradumus un likteņus.

Es neesmu šeit, lai cīnītos par savu krēslu (kā to mēģina apgalvot par pašvaldību vadītājiem), bet gan par sava novada un Latvijas nākotni, ko grib padarīt impotentu un rīcībnespējīgu zem devīzes ATR.

Mēs un jūs esam vēlētas personas uz noteiktu termiņu, un mūsu padarītais ir darbi, kas likti vērtēšanai – tu tiksi vai netiksi ievēlēts atkārtoti. Gribu uzsvērt, ka sabiedrības viedoklis un attieksme pret pašvaldību vadītājiem un ministriem ir ļoti līdzīga – tā ir negatīva, bet mēs visi darām vienu darbu – veidojam savu novadu un valsti, rūpējoties par tās iedzīvotājiem.

Mēs katrs ar saviem darbiem rakstām vēsturi nākamajām paaudzēm, un es negribu, ka šīs būtu tās tumšākās lappuses Rūjienas novada vēstures grāmatā.

Par kartējumu. Nu jau no 35 novadu kartes tā ir tapusi par 39 novadu karti, tiek veidoti izņēmumi, un visiem skaidri redzams, ka galvenais reformas virsuzdevums – dzīvotspējīgas un attīstīties spējīgas ar salīdzināmā un izmērāmā kvalitātē darbojošām pašvaldībām – lēnām izplēn debesīs.

Vai tiešām līdzšinējās komunikācijas darbības ir demokrātiskas valsts varas cienīga rīcība, tiesiskums un brīvība?

Vai tikai tiesvedības var būt vienīgais instruments šai politiskā tirgus un viena ministra patvaļai?

Vēlreiz fakti apstiprinājumam par neloģisko Rūjienas un Naukšēnu novadu iekļaušanu Valkas novadā – nekā kopīga tur nav:

– ministrijas pasūtīto pētījumu secinājumi negatīvi,

– vietējās pašvaldības lēmumi negatīvi,

– vairāk nekā 3000 iedzīvotāju attieksme negatīva,

– uzņēmēju viedoklis negatīvs,

– Saeimas politiķu viedokļi negatīvi...

Kam vēl jābūt un jānotiek? Cilvēki ir gatavi piedalīties politiskā protesta akcijās, uzņēmēji doties ar tehnikām – nu kur vēl tālāk, ja tevī neieklausās.

Visbeidzot gribu nodot kāda Rūjienas novada uzņēmēja apņemšanos: uzstādīt šā Rūjienas novada traģiskā pavērsiena piemiņas zīmi ar iegravētiem Saeimas deputātu un ministru vārdiem, kuri nobalsojuši pret 3000 iedzīvotāju, rūjieniešu viedokļiem nepievienot to Valkas novadam, atņemot viņiem tiesības vēlēt savu vietvaru un lemt par savu samaksāto nodokļu izlietojumu novadā un tālākajā tā attīstībā.

Vēlreiz aicinu ministrus un jo īpaši Ministru prezidentu un VARAM ministru pārdomāt šo reformas kartējumu un Rūjienas novadam atrast atbilstošāku, faktos un aprēķinos balstītu vietu. Mēs savus priekšlikumus esam iesnieguši VARAM ministrijā.

Novēlu jums veiksmi tālākajos darbos, strādāt ar degsmi un neatlaidību, radot cilvēku sirdīs prieku!

Esmu teicis.